【明報專訊】「愛國主義教育工作小組」上月底首次開會，討論全方位推展愛國教育，噚日身兼全國人大常委嘅工作小組組長李慧琼就宣布，小組將以「愛國愛港愛社區」做主題，舉辦吉祥物創作及標誌設計比賽，已向中小學同大專院校發出邀請函，獲選設計會用作75周年國慶或愛國活動。
上述比賽噚日起接受報名，7月15日截止。比賽設小學組、中學組同大專組，參賽者可參加多於一個比賽類別，每個類別只可交一份參賽作品。比賽結果會喺9月至10月公布，兩個比賽類別下，每組設冠、亞、季軍各一名同優異獎一名，仲有「最積極參與學校獎」。得獎者將會獲贈證書，冠、亞、季軍嘅獎品係香港故宮文化博物館嘅年票。
李慧琼話比賽係自願參與，過去政府同教育局舉辦嘅比賽都有好多人參加，有信心今次活動都一樣。至於成本，佢話活動由政府新聞處籌辦，係政府開支，相信唔係太多錢。
身兼憲法和基本法推廣督導委員會主席嘅政務司長陳國基話，今次吉祥物創作及標誌設計比賽係輕鬆有趣嘅愛國主義教育活動，希望透過比賽，畀愛國主義教育更好走遍校園，植根下一代心中。